Det Økonomiske og Sociale Udvalgs udtalelse om »Kommissionens meddelelse om det integrerede program for små og mellemstore virksomheder (SMV'er) og håndværksfagene« (97/C 56/03)

Det Økonomiske og Sociale Udvalg besluttede den 26. september 1996 under henvisning til forretningsordenens artikel 23, stk. 2, at udarbejde en udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Colin W.M. Lustenhouwer til ordfører. Sektionen vedtog sin udtalelse den 2. oktober 1996.

Det Økonomiske og Sociale Udvalg vedtog på sin 339. plenarforsamling af 30. og 31. oktober 1996, mødet den 31. oktober 1996, med 47 stemmer for og 3 stemmer imod, følgende udtalelse.

1. Indledning

1.1. Det andet integrerede SMV-program er en konkret udløber af opfordringen fra Det Europæiske Råd i Madrid den 16. december 1995 og Rådets resolution af 22. april 1996. Især i denne sidste resolution opfordrede Rådet til en bedre samordning af SMV-politikken, såvel hvad angår medlemsstaternes tiltag som de forskellige EU-instrumenter og -programmer til fordel for SMV. Begrebet SMV dækker i denne udtalelse de små og mellemstore virksomheder som defineret i EU-sammenhæng. Det dækker alle erhvervssektorer inklusive håndværksfagene, men ikke landbrugssektoren.

1.2. Det integrerede program falder i to dele:

- på den ene side de forskellige såkaldte »samordnede aktioner« sammen med medlemsstaterne,

- på den anden side EU's egne foranstaltninger.

Til sidstnævnte gruppe af aktiviteter hører også det flerårige SMV-program, som Kommissionen forelagde Rådet et forslag om den 20. marts 1996. ØSU afgav den 11. juli 1996 en udtalelse om dette forslag, som det gav sin fulde opbakning ().

Det Europæiske Råd i Firenze den 21. og 22. juni 1996 opfordrede da også Rådet (industriministrene) til at vedtage det flerårige program inden udgangen af 1996.

1.3. Formålet med det integrerede program er ifølge Kommissionen at tilvejebringe en sammenhængende ramme, som kan sikre de mange EU-tiltag til direkte eller indirekte støtte for SMV en tydeligere profil og en højere prioritet. Der er tale om foranstaltninger, som i sidste instans skal bidrage til jobskabelsen.

2. Generelle bemærkninger

2.1. ØSU bifalder Kommissionens indfaldsvinkel og udtrykker håb om, at også Rådet vil forpligte sig til at støtte de aktiviteter, som er nævnt i programmet. Kun på den måde vil der blive givet et klart politisk signal om, at SMV's interesser skal tilgodeses i alle EU-politikker. I den forstand har programmet også en klar politisk signalfunktion.

Efter ØSU's opfattelse er det endvidere en god idé at gå videre med de aktiviteter, som blev fastlagt i det første integrerede program. Resultaterne af dette program har endnu ikke været særlig følelige, og en opfølgning er på sin plads. ØSU konstaterer med tilfredshed, at det andet integrerede program tilsigter en uddybning af bestemte aspekter af det første program, således at erhvervsklimaet kan forbedres i alle faser af virksomhedens eksistens.

3. Programmets fem hovedtemaer

3.1. De aktiviteter, som er nævnt i det andet integrerede SMV-program, falder ind under fem hovedkategorier:

I. Forenkling og forbedring af de administrative og lovgivningsmæssige betingelser for virksomhederne.

II. Forbedring af de finansielle og skattemæssige betingelser for SMV'erne.

III. Støtte til SMV i bestræbelserne på at europæisere og internationalisere deres strategier, bl.a. gennem bedre informations- og samarbejdstjenester.

IV. Forbedring af konkurrenceevnen og bedre adgang til forskning, innovation, informationsteknologier og uddannelse.

V. Fremme af iværksætterånden og støtte til særlige målgrupper.

3.2. Mange af foranstaltningerne i disse kategorier har ØSU taget stilling til for ganske nylig. Således har ØSU afgivet udtalelser om SMV's finansieringsproblemer, lige som det ved flere lejligheder har understreget betydningen af SMV-ledernes og de ansattes uddannelse, og det har hyppigt betonet nødvendigheden af at udbrede kendskabet til forskningsresultater blandt teknologiintensive SMV'er inden for industri- og håndværkssektoren.

I det følgende vil der derfor kun blive taget stilling til de nye aspekter i det integrerede program, som gør krav på en kommentar.

4. Særlige bemærkninger

4.1. I kapitel II om SMV's finansielle og skattemæssige betingelser nævnes det under pkt. B.2, at Kommissionen agter at udarbejde en henstilling, som opfordrer medlemsstaterne til at sætte SMV mere i fokus i forbindelse med forslag om medfinansiering fra Den Europæiske Fond for Regionaludvikling (EFRU). ØSU bifalder fuldt og helt denne tanke og tilslutter sig gerne de bemærkninger, som Det Europæiske Råd i Firenze knyttede til dette spørgsmål, nemlig at strukturfondenes disponible margener i første række bør afsættes til SMV-støtte i samarbejde med EIB ().

4.2. Under pkt. B.2 bebuder Kommissionen en meddelelse om direkte beskatning. ØSU håber, at dette vil resultere i ægte, konkrete forslag, som kan forenkle SMV's grænseoverskridende aktiviteter og nedbringe omkostningerne ved disse aktiviteter.

4.3. Kommissionens tanker om forberedelsen af SMV på indførelsen af euroen ligger helt på linje med ØSU's egne synspunkter på området, således som de kommer til udtryk i udtalelsen om det tredje flerårige SMV-program ().

4.4. I kapitel III (europæisering og internationalisering) anføres det under pkt. A, at Kommissionen vil arbejde på, at medlemsstaterne etablerer nationale kontaktpunkter, som skal oprette en forbindelseslinje mellem de instanser, der fører tilsyn med overholdelsen af lovgivningen om det indre marked i medlemsstaterne, samt mellem medlemsstaterne og Kommissionen. I sin egenskab af Observationscenter for Det Indre Marked nærer ØSU et kraftigt ønske om at blive involveret i dette projekt.

4.5. I kapitel III gør Kommissionen ligeledes rede for sin holdning til statsstøtte. ØSU finder det prisværdigt, at man fokuserer mere opmærksomt og kritisk på alle de forskellige former for potentielt konkurrenceforvridende statsstøtte, som ydes ikke bare af centrale myndigheder, men i stigende grad også på regionalt og lokalt plan. Også disse former for støtte må kun ydes i overensstemmelse med EU's lovgivning på området.

ØSU ser derfor også med stor interesse frem til det initiativ, som kommissionsformand Jacques Santer bebuder i »Tillidspagten«, og hvorefter der skal igangsættes en grundig analyse af den nuværende statsstøttepolitiks indvirkning på beskæftigelsen ().

4.6. Efter Kommissionens opfattelse investerer SMV for lidt på tværs af grænserne, og de åbner for få nye (eksport-)markeder i andre medlemsstater. ØSU er enig i, at dette for det meste skyldes manglen på et fyldestgørende finansieringsinstrument. Der er al mulig grund til at bifalde forslaget om, at EU gør praktisk brug af de erfaringer, som er gjort i tredjelande med hensyn til fremme af sådanne investeringer, f.eks. via JOP. ØSU finder det imidlertid absolut påkrævet, at banksektoren samt venture capital-fonde involveres i forberedelsen af et sådant nyt finansielt instrument, således at dette instrument introduceres på markedet i samklang med eksisterende instrumenter, og konkurrenceforvridninger (også mellem banker) undgås.

4.7. I kapitel IV ofrer Kommissionen med rette stor opmærksomhed på innovation, forskning og udvikling samt spørgsmålet om adgangen til informationssamfundet. ØSU udtrykker tilfredshed med, at der især på sidstnævnte punkt iværksættes tiltag for at kortlægge SMV's behov på området og fjerne de barrierer, som hindrer disse virksomheder i at gøre brug af informationsteknologi. Det må også bifaldes, at der skal anvendes flere strukturfondsmidler på at forbedre virksomhedernes adgang til informationssamfundet. Dette må der i vid udstrækning tages højde for i uddannelses- og videreuddannelsesprogrammer for de ansatte.

Bruxelles, den 31. oktober 1996.

Tom JENKINS

Formand for Det Økonomiske og Sociale Udvalg

() ØSU's udtalelse om Kommissionens forslag til Rådets afgørelse om det tredje flerårige program for små og mellemstore virksomheder (SMV'er) i Den Europæiske Union (1997-2000), EFT nr. C 295 af 7. 10. 1996, s. 6; ordfører: Lustenhouwer, medordfører: Malosse.

() Formandskabets konklusioner, Firenze den 21. og 22. juni 1996, SN300/96, s. 4.

() EFT nr. C 295 af 7. 10. 1996, s. 6, pkt. 2.5.3.

() En indsats for beskæftigelsen i Europa. En tillidspagt. Meddelelse fra formanden, pkt. 2.15.